da id en en en sv en da en da da da nl da da da da da da da da en
Støbning af brønddæksel til målerbrønd
I forbindelse med at der skulle sættes en ny top på vores målerbrønd fik jeg behov for et mindre brønddæksel. De kan naturligvis købes for ussel mammon på nettet eller hos den lokale tømmerhandel, men det var da sjovere at forsøge at lave en udgave selv.
Det første, der skulle til, var en støbeform, som jeg lavede ud af en kabeltromle, som var blevet til overs fra træhytte projektet. Den havde sjovt nok den perfekte diameter, så det var blot et spørgsmål om at få lavet en 'kant' på den, hvilket blev skabt med dækbånd som blev klipset fast til tromlen. Før dækbåndet kom på blev der lavet en ydre forhøjning af pap overdækket med plastik så dækslet får den karakteristiske 'bule' i midten og derved passer ned i hullet i brønden.
Armeringen blev lavet med ganske almindeligt rionet klippet til i størrelse - og der blev også lavet et par udsparinger, der kan benyttes som 'håndtag' når dækslet skal løftes.
Den første udgave blev ikke vellykket - jeg havde benyttet en pose med sandkassesand til at lave cementen ud af, og det kunne ganske enkelt ikke holde sammen, den krakelerede allerede da jeg forsøgte at skille formen ad.
Anden udgave gik bedre - den blev lavet med ganske almindeligt fyldsand fra grusgraven - og den holder stadig. Den tørrede ca. 1 uges tid før jeg tog den ud af formen. Måske var den klar tidligere, men med fadæsen om den første udgave frisk i erindring ville jeg ikke tage den ud for tidligt.
Selvom jeg endte med at lave to udgaver af dækslet kan jeg sagtens holde pengene hjemme på det - største udgift var vel nok den pose cement der blev brugt til projektet.
Dækslet kan ses på sin endelige plads i næste blog post.
© Copyright Bo Roost Site Template by Colorlib